Μεγάλο Περιστέρι Ιωαννίνων

Το Μεγάλο Περιστέρι είναι ορεινό χωριό της Ηπείρου στην Περιφερειακή Ενότητα Ιωαννίνων.

Γεωγραφικά στοιχεία 
Το Μεγάλο Περιστέρι βρίσκεται κοντά στα όρια με την Περιφερειακή Ενότητα Τρικάλων στις βορειοδυτικές πλαγιές του όρους Λάκμος ή Περιστέρι (τμήμα της οροσειράς της νότιας Πίνδου) σε υψόμετρο 914 μέτρα. Απέχει 40 χλμ. ΒΑ. από την πόλη των Ιωαννίνων (οδικά - μέσω Αμφιθέα και Σπόθοι) και 20 χλμ. Δ.-ΝΔ. από το Μέτσοβο  (έδρα του δήμου). Βόρεια και δυτικά του χωριού περνάει ο Μετσοβίτικος ποταμός και η Εγνατία Οδός. Ενοριακός ναός είναι η εκκλησία Κοιμήσεως της Θεοτόκου.

Αξιοθέατα 

 Το μικρό πέτρινο μονότοξο γεφύρι (του Μαντήλα) το οποίο βρίσκεται μέσα στο χωριό και γεφυρώνει χείμαρρο του Μετσοβίτικου ενώ έξω από αυτό και στη διαδρομή Ιωάννινα προς Μέτσοβο υπάρχουν ακόμα τα υπολείμματα του μονότοξου γεφυριού (του Δεβελέγκα) που καταστράφηκε κατά τις εργασίες διάνοιξης του οδικού δικτύου τη δεκαετία του 1950.
 Ο νερόμυλος κάτω από την πλατεία, ιδιοκτησίας της Εκκλησίας, έχει χαρακτηριστεί από το 1997 ως ιστορικό διατηρητέο μνημείο "διότι αποτελεί χαρακτηριστικό δείγμα λαϊκής αρχιτεκτονικής και είναι συνδεδεμένος με τη συλλογική μνήμη των κατοίκων της περιοχής."

Διοικητικά στοιχεία 
Αναφέρεται επίσημα, μετά την απελευθέρωση της Ηπείρου, το 1919 με την παλιά του ονομασία Μέγα Προσγόλι στο ΦΕΚ 184Α - 19/08/1919 να ορίζεται έδρα της ομώνυμης νεοϊδρυθείσας κοινότητας. Το 1927 με το ΦΕΚ 76Α - 02/05/1927 μετονομάστηκε σε Μεγάλο Περιστέρι. Σύμφωνα με το σχέδιο Καλλικράτης, μαζί με τα Αμπελάκια, το Καστρί, το Καρυόφυτο, την Κερασιά και τις Μηλιές αποτελούν την τοπική κοινότητα Μεγάλου Περιστερίου της δημοτικής ενότητας Εγνατίας που υπάγεται στο δήμο Μετσόβου και σύμφωνα με την απογραφή 2011 έχει πληθυσμό ως κοινότητα 476 κατοίκους ενώ ως οικισμό 310.

Δείτε επίσης 
Ο γειτονικός οικισμός Μικρό Περιστέρι αλλά και Περιστέρι στο Δήμο Πωγωνίου.

Παραπομπές

Εξωτερικοί σύνδεσμοι 
 Το Μεγάλο Περιστέρι στο περιοδικό Λάκμος (Περιστέρι) της Αδελφότητας Μεγαλοπεριστεριωτών "Ο Άγιος Δημήτριος"
 Το γκρεμισμένο γεφύρι του Δεβελέγκα στο https://www.youtube.com/
 Φωτογραφίες από το Μεγάλο Περιστέρι στον ιστότοπο https://www.greece.com/

Δήμος Μετσόβου
Χωριά του νομού Ιωαννίνων